[pic] | COMISIA COMUNITĂŢILOR EUROPENE |

Bruxelles, 21.9.2009

COM(2009) 485 final

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Comisiei pentru conservarea faunei și florei marine din Antarctica

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, pozițiile care urmează să fie adoptate în numele Comunității în cadrul organizațiilor regionale de gestionare a pescuitului atunci când acestea sunt invitate să adopte decizii care au efecte juridice, cu excepția deciziilor de completare sau de modificare a cadrului lor instituțional, trebuie să fie stabilite de Consiliu, hotărând cu majoritate calificată la propunerea Comisiei.

Având în vedere această obligație și pe baza unor decizii similare ale Consiliului și propuneri din partea Comisiei Europene pentru alte organizații regionale de gestionare a pescuitului, Comisia Europeană propune prezenta decizie de stabilire a poziției Comunității care urmează să fie adoptată în cadrul Comisiei pentru conservarea faunei și florei marine din Antarctica. Din motive de coerență, prezenta propunere are la bază aceeași abordare ca cea adoptată pentru alte organizații regionale de gestionare a pescuitului.

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Comisiei pentru conservarea faunei și florei marine din Antarctica

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din Tratatul CE, coroborat cu articolul 32, prevede că unul dintre obiectivele politicii comune în domeniul pescuitului este garantarea siguranței aprovizionărilor. Regulamentul CE) nr. 2371/2002[1] prevede obligația Comunității de a adopta o abordare atentă atunci când ia măsuri menite să protejeze și să conserve resursele acvatice vii, să asigure exploatarea durabilă a acestora și să reducă la minimum impactul activităților de pescuit asupra ecosistemelor marine. De asemenea, conform regulamentului, Comunitatea trebuie să urmărească o aplicare progresivă a unei metode de gestionare a pescuitului bazate pe ecosistem și să contribuie la rentabilizarea activităților de pescuit în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Comunitatea Europeană, alături de Belgia, Bulgaria, Finlanda, Franța, Germania, Grecia, Italia, Polonia, Regatul Unit, Spania, Suedia și Țările de jos, este parte contractantă la Convenția din 1982 privind conservarea faunei și florei marine din Antarctica. Convenția a înființat Comisia pentru conservarea faunei și florei marine din Antarctica (CCAMLR) care, pe baza dovezilor științifice, va lua măsurile care se impun pentru gestionarea faunei și florei marine în zona de care este responsabilă. Scopul acestor măsuri este să garanteze conservarea și utilizarea rațională a faunei și florei marine din Antarctica.

(3) În temeiul articolului 300 alineatul (2) al doilea paragraf din Tratatul CE, poziția Comunității în cadrul organismelor create prin acorduri regionale în domeniul pescuitului care sunt invitate să adopte decizii cu efecte juridice, dar care nu modifică cadrul instituțional al acordurilor în cauză, trebuie să fie adoptată cu majoritate calificată prin decizia Consiliului, la propunerea Comisiei,

DECIDE:

Articolul 1

Poziția care urmează să fie adoptată în numele Comunității în cadrul Comisiei pentru conservarea faunei și florei marine din Antarctica în momentul în care această comisie trebuie să adopte decizii cu efecte juridice se stabilește în anexa la prezenta decizie.

Articolul 2

Poziția Comunității stabilită în anexa la prezenta decizie este evaluată și, după caz, revizuită de către Consiliu la propunerea Comisiei, cel târziu până la reuniunea anuală a Comisiei pentru conservarea faunei și florei marine din Antarctica din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul Comisiei pentru conservarea faunei și florei marine din Antarctica

1. PRINCIPII

În cadrul CCAMLR, Comunitatea Europeană:

a) acționează în conformitate cu obiectivele urmărite de Comunitate în cadrul politicii comune în domeniul pescuitului, bazându-se cu precădere pe principiul precauției, pentru a asigura exploatarea durabilă a speciilor reglementate de CCAMLR, pentru a promova aplicarea progresivă a unei metode de gestionare a pescuitului bazate pe ecosistem și pentru a reduce la minimum impactul activităților de pescuit asupra ecosistemelor marine, precum și pe promovarea unui sector comunitar al pescuitului eficient și competitiv care să asigure un nivel de trai decent pentru cei care depind de activitățile de pescuit, ținând seama de interesele consumatorilor;

b) garantează că măsurile CCAMLR sunt în conformitate cu obiectivele Convenției pentru conservarea faunei și florei marine din Antarctica;

c) garantează că măsurile CCAMLR respectă legislația internațională și, în special, prevederile Convenției ONU cu privire la dreptul mării, Acordul ONU cu privire la conservarea și gestionarea stocurilor transzonale și a stocurilor de pești mari migratori, precum și Acordul de promovare a respectării măsurilor internaționale de conservare și de gestionare de către navele de pescuit în marea liberă;

d) promovează poziții coerente în cadrul organizațiilor regionale de gestionare a pescuitului;

e) urmărește sinergia cu politica Comunității în cadrul relațiilor bilaterale cu țări terțe în domeniul pescuitului și asigură coerența cu politica în domeniul relațiilor externe;

f) garantează respectarea angajamentelor internaționale ale Comunității.

2. Orientări

Comunitatea Europeană face eforturi, dacă este necesar, pentru a sprijini adoptarea de către CCAMLR a următoarelor acțiuni:

a) măsuri de conservare și gestionare pentru resursele halieutice din zona Convenției, pe baza celor mai bune opinii științifice disponibile, ținându-se cont inclusiv de TAC pentru speciile reglementate de CCAMLR. Atunci când este necesar, sunt luate în considerare măsuri specifice pentru rezervele care sunt afectate de pescuitul excesiv pentru a se evita orice intensificare a activităților de pescuit;

b) intensificarea măsurilor de monitorizare, control și supraveghere în zona de reglementare CCAMLR pentru a se asigura un grad sporit de respectare a măsurilor CCAMLR;

c) intensificarea acțiunilor de combatere a activităților de pescuit INN;

d) implementarea unor măsuri de protecție în favoarea ecosistemelor marine vulnerabile din zona de reglementare CCAMLR conform rezoluțiilor Adunării Generale a ONU;

e) elaborarea unor abordări comune cu celelalte organizații regionale de gestionare a pescuitului, printre care se numără Organizația pentru pescuit în Atlanticul de Nord-Vest și Comisia internațională pentru conservarea tonului din Oceanul Atlantic;

f) măsuri tehnice suplimentare pornind de la avizele Comitetului științific al CCAMLR;

g) modernizarea permanentă a CCAMLR în urma evaluării rezultatelor obținute.

[1] JO L 358, 31.12.2002, p. 59.